РЕПУБЛИКА СРБИЈА

НАРОДНА СКУПШТИНА

Одбор за европске интеграције

20 Број 06-2/178-15

29. април 2015. године

Б е о г р а д

З А П И С Н И К

ТРИДЕСЕТДРУГЕ СЕДНИЦЕ ОДБОРА ЗА ЕВРОПСКЕ ИНТЕГРАЦИЈЕ

НАРОДНЕ СКУПШТИНЕ РЕПУБЛИКЕ СРБИЈЕ

УТОРАК, 28. АПРИЛ 2015. ГОДИНЕ

Седница је почела у 11.30 часова.

 Седницом је председавао Александар Сенић, председник Одбора. Седници су присуствовали чланови Oдбора: Нинослав Гирић, Весна Марковић, Катарина Шушњар, Ирена Алексић, Александра Томић, Биљана Пантић Пиља, Љубиша Стојмировић, Иван Бауер, Ласло Варга, Бранко Ружић и Гордана Чомић и заменици чланова Вера Пауновић и Владимир Орлић. Седници нису присуствовали чланови Одбора Драган Шормаз, Наташа Вучковић и Бојан Костреш.

 Седници су присуствовали и Милорад Тодоровић, секретар Министарства унутрашњих послова, Дражен Маравић, Миодраг Лазић и Зоран Васковић, Преговарачка група за Поглавље 24 - МУП, Никола Наумовски, Преговарачка група за Поглавље 24, Министарство правде, Маријана Сантрач и Тамара Мировић, Преговарачка група за Поглавље 24 – Републичко јавно тужилаштво, Саша Ђорђевић, Никола Ковачевић, Вања Мацановић и Сања Ћопић из Националног конвента о ЕУ и Мимица Радојевић, из Министарства спољних послова.

На предлог председника Одбора једногласно је усвојен следећи

**Д н е в н и р е д**

1. Представљање Трећег нацрта Акционог плана за Поглавље 24 (20 Број 06-1082/15 од 22. априла 2015 године).

**Тачка 1.**

Председник Одбора је отворио расправу по првој тачки дневног реда Представљање трећег Нацрта акционог плана за Поглавље 24 и дао реч М. Тодоровићу који је у уводној речи рекао да је овај Нацрт акционог плана већ представљен пред три скупштинска одбора која су дала подршку. Након тога реч је добио М. Лазић који је представио активности које су спровођене у претходних годину дана у смислу израде Акционог плана за Поглавље 24. Када је реч о контексту у коме се преговара, истакао је да је Влада Републике Србије, односно Министарство унутрашњих послова, обавезало да преузме све правне тековине Европске уније и имплементира их пре пуноправног чланства Републике Србије у Европској унији. Затим је објаснио да је након једногодишњег рада, који је обухватао експланаторне и билатералне скрининге, као и низ састанака са представницима и експертима из Европске комијисије, дошло се до овог решења. Истакао је да су у овој верзији Акционог плана укључене и препоруке цивилонг друштва, као и да је добијена сагласност Министарства финансија на буџетски део. Оценио је да је Поглавље 24 једно од поглавља у коме ће бити могуће заиста преговарати, из разлога што постоји мали број регулатива и много више директива ЕУ које су обавезујуће само у смислу испуњавања циљева које треба постићи. Истакао је да је Акциони план „живи документ“ и да је због тога могуће да, и уколико буде усвојена представљена верзија, дође до одређених измена. Затим је објаснио да се не чека за тачан датум отварања Поглавља, већ да се активности које су наведене у Акционом плану већ спроводе.

М. Лазићје напоменуо да је на претходни нацрт Акционог плана добијено 47 препорука које су имплементиране у нови Нацрт, али и да је покушано да се препознају све оне активноти које нису препорука ЕУ, а које ће бити од значаја за Преговарачку групу. Такође је истакао да се све радне верзије пишу на енглеском језику, док ће само финална верзија бити представљена на српском из разлога наметнуте брзине израде а ради што бржег долажења до коначне верзије Акционог плана која ће бити усвојена од стране Европске комисије. Закључио је да је сам Акциони план подељен на 10 подпоглавља и да је за свако подпоглавље именован по један координатор који су именовани у складу са постојећим Законом о министарствима и позитивним надлежностима различитих институција у Влади Републике Србије, а да је за израду целокупног Акционог плана именован за координатора господин Дражен Маровић.

Д. Маравић, координатор за израду Акционог плана за Поглавље 24, је објаснио да је полазну тачку приликом израде Акционог плана представљало искуство Европске комисије у преговорима са Црном Гором. Представници Министарства унутрашњих послова су предложили другачији оквир за израду Акционог плана који је усвојен од стране Европске комисије. Акциони план је структуиран на следећи начин – постоји увод у коме је описан начин рада, хронологија догађаја, учесници у изради, структура преговарачке групе, као и методологија рада, али и начин на који ће бити спровођен мониторинг спровођења Акционог плана; такође, постоје уводи за свако од подпоглавља у којима је описано тренутно стање, начин реализовања активности предвиђених акционим планом. Истакао је да је услов Европске комисије за отпочињање преговора у овом Поглављу да наведемо све активности у једном акционом плану, што се овим Нацртом покушава урадити.

Напоменуо је да је већ развијен приступ за државе кандидате које желе постати чланице Европске уније и да он подразумева да те државе морају бити у стању да спроводе законодавство ЕУ пре добијања статуса пуноправног члана, али да се у случају Србије примењује новији приступ који поред примене законодавства ЕУ подразумева и пружање доказа о ефикасном спровођењу у периоду од 18 до 24 месеца пре добијања статуса пуноправног члана. То значи да овај приступ има последице на изглед Акционог плана. У том светлу, Д. Маровић је истакао да су активности предвиђене Акционим планом планиране тако да се потпуна хармозација са законодавством ЕУ постигне до 2018. године. С тим у вези, потребно је унапредити административне капацитете како би се ефикасно спроводиле усвојене измене законодавства које су у скалду са европским законодавством, што може да подразумева ново запошљавање, обуку постојећих кадрова, нове просторије, опрему, средства за рад, нови начин сарадње између надлежних државних органа или може да подразумева нову методологију рада неког државног органа.

Затим је објаснио методологију израде Нацрта Акционог плана која се састојала од преформулисања препорука Европске комисије у опште циљеве који треба да буду постигнути, а да су потом ти општи циљеви раслојени на конкретне активности. Истакао је да се те раслојене активности постављене тако да ипак одражавају један општији приступ и да нису превише уситњене из разлога што се желео избећи кашњење у тим подактивностима. Такође, навео је да се за сваку активност у акционом плану предвиђен рок за њено испуњењне – ови рокови су крајњи рокови, затим су наведени носиоци активности, као и укупни и додатни ресурси који су формирани на основу рачунања трошкова активности и за које је добијена сагласност Министарства финансија, тј. да су планирани у оквиру буџетских лимита. Поред свега наведеног, наведени су и индикатори за сваку од активности. Навео је да је потребно усвојити посебну методологију рада и облике сарадње међу државним институцијама из разлога што не постоје јасно дефинисани стандарди у овој области у самој ЕУ.

Д. Маравић је напоменуо да смо добили препоруке да анализе које је потребно извршити пре почетка примене Акционог плана треба вршити у сарадњи са експертима Европске уније и закључио да је потребно извештавати интерно и екстерно о напретку у спровођењу активности. С тим у вези закључио је објашњавајући начин извештавања – за свако подпоглавље Акционог плана биће састављани извештаји за које ће бити задужени координатори тих подпоглавља, а сам извештај ће бити прослеђен тиму тј. преговарачкој групи која ће извршити евалуацију и дати коначни извештај о примени Акционог плана.

Председник Одбора је известио присутне да су пре седнице Одбора подршку Нацрту Акционог плана дали Одбор за правосуђе, државну управу и локалну самоуправу, Одбор за одбрану и унутрашње послове и Одобр за људска и мањинска права и равноправност полова и дали препоруку Одобру за европске интеграције да дâ позитивно мишљење и дао реч Г. Чомић.

Г. Чомић поставила је питање да ли су познати критеријуми за отварање Поглавља 35 у односу на Поглавље 24, као и питање шта ће Република Србија учинити уколико Европска унија промени законодавство које се односи на мигранте, иако већ постоје закони и примери добре праксе, да ли ће бити потребно мењати Акциони план, као и питање које се односи на промене Акционог плана по питању тероризма – да ли постоји методологија промене или ће бити потребно усвајати нова правила ЕУ испочетка.

Д. Маравић, је одговорио је један од захтева Европске комисије била способност праћења промена у европском законодавству. У том смислу, биће потребно на сваку промену законодавства ЕУ реаговати изменама и допунама домаћег законодавства. Говорећи о Поглављу 35 истакао је да још увек нема одговор на постављено питање из разлога што се још увек чека на критеријуме које ће поставити Европска комисија.

С. Ђорђевић, представник Националног конвента о Европској унији, је истакао да су већ два пута одржане консултације државних органа и представника цивилног друштва о Акционом плану за Поглавље 24 и напоменуо да је закључак да је ова трећа верзија Акционог плана знатно боља од прве, али да је исто тако унапређена сарадња са цивилним друштвом.

Изнео је две процесне и две тематске препоруке и истакао да су приоритети цивилног друштва да се побољша оквир за спољно праћење Акционог плана и настављање консултација са цивилним друштвом, али је и напоменуо да као пример добре праксе треба да послужи сарадња око Поглавља 23 који се огледа у јавној доступности кварталног извештаја о испуњењу активности. Такође је напоменуо да је битно наставити са праксом представљањем нацрта акционих планова у оквиру одбора у Народној скупштини. Друга процесна препорука односила се на проактивност Владе, односно испуњавању предвиђених активности и постизању спремности у овој области како би се избегло чекање и постављање нових услова од стране Европске уније.

Када говоримо о тематским препорукама, оне су следеће – недостатак бољег уређења права жртава криминала и осталих рањивих група, с обзиром да у Србији постоји велики број рањивих група, међу којима су и мигранти и исказао процене да ће следеће године кроз Србију проћи око 30.000 миграната. Друга тематска препорука тиче се заштите личних података, нарочито приликом полицијске сарадње у борби против организованог криминала. Рекао је да организације цивилног друштва сматрају да је Акциони план успео да делимично надомести одређене празнине, али да с обзиром на то да се ова тема развија веома брзо у ЕУ, треба пратити европски корак.

Закључио је да оно што недостаје у Акционом плану, а тиче се заштите критичне инфраструктуре, јесте детаљно планирање активност у овој области.

Како више није било пријављених за реч, председник Одбора је ставио на гласање предлог да Одбор да позитивно мишљење на овај Нацрт Акционог плана за поглавље 24. Одбор је већином гласова усвојио предлог да дâ позитивно мишљење на представљену трећу верзију Нацрта Акционог плана за поглавље 24.

 Седница је завршена у 12.15 часова.

На седници Одбора вођен је тонски запис.

СЕКРЕТАР ОДБОРА ПРЕДСЕДНИК ОДБОРА

Александар Ђорђевић Александар Сенић